SKY ส่งซิก Q4 รายได้โครงการ “สนามบิน” โต 30% รับไฮซีซั่นท่องเที่ยว
SKY ส่งซิกไตรมาส 4/65 โตต่อเนื่อง รับช่วงไฮซีซั่นคาดผู้โดยสารพุ่งวันละ 1.5 แสนคน หนุนรายได้ระบบตรวจสอบและคัดกรองผู้โดยสารโต 30% เตรียมเดินหน้าประมูลงานโครงการรัฐและเอกชน มูลค่ารวมหลายพันล้านบาท รองรับการเติบโตในอนาคต 
SKY ส่งซิกไตรมาส 4/65 โตต่อเนื่อง รับช่วงไฮซีซั่นคาดผู้โดยสารพุ่งวันละ 1.5 แสนคน หนุนรายได้ระบบตรวจสอบและคัดกรองผู้โดยสารโต 30% เตรียมเดินหน้าประมูลงานโครงการรัฐและเอกชน มูลค่ารวมหลายพันล้านบาท รองรับการเติบโตในอนาคต
15 พ.ย. 2565

นายสิทธิเดช มัยลาภ ประธานเจ้าหน้าที่บริหาร บริษัท สกาย ไอซีที จำกัด (มหาชน) หรือ SKY ผู้นำด้านการพัฒนานวัตกรรมการให้บริการ Digital Platform และ AI-Empowered Solution ระดับประเทศ เปิดเผยว่า ผลการดำเนินงานรวม 9 เดือนแรก 65 (ม.ค.-ก.ย.65) บริษัทมีรายได้รวมทั้งสิ้น 1,952 ล้านบาท มีกำไรสุทธิสำหรับงวด 9 เดือนอยู่ที่ 126 ล้านบาท เติบโต 160% เมื่อเทียบกับช่วงเดียวกันของปีก่อน สาเหตุสำคัญที่ทำให้บริษัทยังคงสามารถสร้างความแข็งแกร่งได้ เนื่องจากได้รับอานิสงค์จากการเปิดประเทศ ทำให้ยอดผู้โดยสารเข้า-ออกท่าอากาศยานเพิ่มสูงขึ้น ส่งผลต่อการรับรู้รายได้ของบริษัทอย่างมีนัยสำคัญ
ทั้งนี้ ณ สิ้นไตรมาส 3/2565 บริษัทมีงานที่รอส่งมอบตามสัญญาในอนาคต (Backlog) ทั้งสิ้น 22,800 ล้านบาท และทยอยรับรู้รายได้ต่อเนื่อง
สำหรับสถานการณ์การดำเนินงานในไตรมาส 4/65 มีทิศทางเติบโตขึ้นอย่างต่อเนื่อง โดยคาดการณ์ว่าในช่วงสิ้นปี 65 ซึ่งเป็นช่วงไฮซีซั่นของการท่องเที่ยว จะมีผู้โดยสารเดินทางเข้า-ออกประเทศไทยเฉลี่ย 1.5 แสนคนต่อวัน เพิ่มขึ้นจากไตรมาส 3/65 ซึ่งอยู่ที่ประมาณ 1.1 แสนคนต่อวัน ส่งผลให้โครงการที่เกี่ยวเนื่องกับท่าอากาศยาน ซึ่งรับรู้รายได้ตามจำนวนผู้โดยสารขาเข้า ผู้โดยสารขาออก ผู้โดยสารผ่าน และผู้โดยสารเปลี่ยนลำ อาทิ โครงการการให้บริการระบบตรวจสอบและคัดกรองผู้โดยสารล่วงหน้า (APPS) มีโอกาสรับรู้รายได้เติบโตขึ้นกว่า 30% เมื่อเทียบกับไตรมาสก่อนหน้า
ขณะเดียวกัน บริษัทได้เตรียมเดินหน้าเข้าร่วมประมูลงานโครงการ ทั้งภาครัฐและภาคเอกชน มูลค่ารวมหลักหลายพันล้านบาท ที่จะช่วยสร้างความมั่นคงให้กับบริษัท และรองรับการเติบโตในอนาคต
สำหรับ SKY บริษัท Tech Company เต็มรูปแบบที่เน้นการพัฒนานวัตกรรม การให้บริการ Digital Platform และ AI-Empowered Solution ให้ลูกค้าอย่างครบวงจร เพื่อช่วยยกระดับคุณภาพชีวิตของคนในสังคมด้วยเทคโนโลยีอัจฉริยะของ SKY